
Η ΡΙΝΤΕΝΚΟ ΑΝΩΝΥΜΗ ΕΜΠΟΡΙΚΗ ΚΑΙ ΣΥΜΜΕΤΟΧΙΚΗ ΕΤΑΙΡΙΑ (εφεξής η ΡΙΝΤΕΝΚΟ) με την παρούσα ενημερώνει το επενδυτικό κοινό ότι η κατά 99,99% θυγατρική της εταιρία, RIDENCO COMMERCIAL ΑΝΩΝΥΜΗ ΕΜΠΟΡΙΚΗ ΕΤΑΙΡΙΑ ΕΙΔΩΝ ΈΝΔΥΣΗΣ – ΥΠΟΔΗΣΗΣ ΚΑΙ ΑΞΕΣΟΥΑΡ (εφεξής η θυγατρική) υπέβαλε σήμερα στο Πολυμελές Πρωτοδικείο Αθήνας αίτηση υπαγωγής στη διαδικασία συνδιαλλαγής του Άρθρου 99 του Ν.3588/2007. Η υποβολή της αίτησης κατέστη αναγκαία – παρόλο που η θυγατρική καλύπτει μέχρι σήμερα το σύνολο των υποχρεώσεών της προς εργαζομένους, δημόσιο, ασφαλιστικούς οργανισμούς και προμηθευτές - προκειμένου η θυγατρική να διασφαλίσει τα συμφέροντά  της, καθώς και αυτά των μετόχων και πιστωτών της, αφού δεν κατέστη δυνατή η αναχρηματοδότηση ληξιπρόθεσμων οφειλών προς δύο πιστωτικά ιδρύματα, αλλά υπεβλήθη από το ένα εξ’ αυτών αίτηση ασφαλιστικών μέτρων εις βάρος της ακίνητης περιουσίας της θυγατρικής και της PINTENKO.
Ταυτόχρονα με την υποβολή της αίτησης για υπαγωγή στη διαδικασία του Άρθρου 99 υπεβλήθη αίτηση προληπτικών μέτρων σύμφωνα με τα άρθρα 100 και 10 του Ν. 3588/2007. 
Στο πλαίσιο της διαδικασίας αυτής η διοίκηση της θυγατρικής εκτιμά ότι θα καταστεί δυνατή η αναδιάρθρωση των οφειλών της με τρόπο που να διασφαλίζει τη βιωσιμότητά της, αλλά και τα δικαιώματα όλων των εμπλεκόμενων μερών. Προς το σκοπό αυτό ο Όμιλος Ridenco ανέθεσε στην εξειδικευμένη εταιρία παροχής χρηματοοικονομικών συμβουλών Deloitte Business Solutions την εκπόνηση Επιχειρηματικού Σχεδίου Αναδιοργάνωσης και Αναδιάρθρωσης των υποχρεώσεών του.
Με την υποστήριξη του χρηματοοικονομικού συμβούλου και επί τη βάση του Επιχειρηματικού Σχεδίου Αναδιοργάνωσης και Αναδιάρθρωσης που ήδη εκπονείται, θα ξεκινήσουν άμεσα οι διαπραγματεύσεις με τις πιστώτριες τράπεζες με σκοπό την επίτευξη συμφωνίας. 
Ο Όμιλος θα ενημερώνει αμελλητί το επενδυτικό κοινό για οποιαδήποτε εξέλιξη.
